Document ID: 32015R0186

KOMISIJAS REGULA (ES) 2015/186
(2015. gada 6. februāris),
ar ko groza Eiropas Parlamenta un Padomes Direktīvas 2002/32/EK I pielikumu attiecībā uz arsēna, fluora, svina, dzīvsudraba, endosulfāna un Ambrosia sēklu maksimālajiem pieļaujamiem daudzumiem
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2002. gada 7. maija Direktīvu 2002/32/EK par nevēlamām vielām dzīvnieku barībā (1) un jo īpaši tās 8. panta 1. punktu,
tā kā:
(1)
Direktīvā 2002/32/EK noteikts, ka ir aizliegts izmantot dzīvnieku barībai paredzētus produktus, kuros nevēlamo vielu līmenis pārsniedz minētās direktīvas I pielikumā noteiktos maksimālos pieļaujamos daudzumus.
(2)
Ir iesniegti jauni dati, kas liecina, ka pašreizējais maksimālais pieļaujamais arsēna, fluora un svina daudzums nav sasniedzams kaļķi saturošās ūdensdzīvnieku čaulās. Tādēļ ir lietderīgi paaugstināt maksimāli pieļaujamos arsēna, fluora un svina daudzumus kaļķi saturošās ūdensdzīvnieku čaulās, lai nodrošinātu, ka kaļķi saturošas ūdensdzīvnieku čaulas ir pieejamas dzīvnieku ēdināšanā, vienlaikus saglabājot augsta līmeņa dzīvnieku un sabiedrības veselības aizsardzību.
(3)
Lolojumdzīvnieku barības ražošanas nozarē izmanto daudzus pārtikas rūpniecības līdzproduktus un blakusproduktus kā izejvielas, lai ražotu lolojumdzīvnieku barību, nodrošinot līdzsvarotu uzturu kaķiem vai suņiem, ņemot vērā to vajadzības pēc aminoskābēm, ogļhidrātiem, olbaltumvielām, minerālvielām, mikroelementiem un vitamīniem. Pašreizējie maksimāli pieļaujamie dzīvsudraba daudzumi šajos dzīvnieku barībai paredzētajos līdzproduktos un blakusproduktos ir stingrāki nekā maksimālais pieļaujamais dzīvsudraba daudzums zivju muskuļu gaļā, kas paredzēta lietošanai pārtikā. Tādēļ ir grūtības piegādāt šādus maksimālajam pieļaujamajam dzīvsudraba daudzumam atbilstošus līdzproduktus un blakusproduktus izmantošanai lolojumdzīvnieku barībā, radot nepieciešamību lolojumdzīvnieku barības ražošanai izmantot mazākas zivis ar zemāku dzīvsudraba daudzumu, kas ir pretrunā ilgtspējīgas zivsaimniecības principiem. Tādēļ ir lietderīgi pielāgot maksimālo pieļaujamo dzīvsudraba daudzumu attiecībā uz zivīm, citiem ūdensdzīvniekiem un no tiem iegūtiem produktiem, kas paredzēti suņu, kaķu, dekoratīvo zivju un kažokzvēru kombinētās barības ražošanai, vienlaikus nodrošinot augsta līmeņa dzīvnieku veselības aizsardzību.
(4)
Jaunāko datu novērtējumā par endosulfāna klātbūtni barības sastāvdaļās ir norādīts, ka maksimālo pieļaujamo endosulfāna daudzumu eļļas augu sēklās, kukurūzā un no tiem atvasinātos produktos var samazināt.
(5)
Ar Komisijas Regulu (ES) Nr. 1275/2013 (2) zemsvītras piezīme par Ambrosia sēklu klātbūtni barības sastāvdaļās kļūdas dēļ tika svītrota no Direktīvas 2002/32/EK I pielikuma. Pieredze liecina, ka daži zemsvītras piezīmes noteikumi ir jāstiprina, lai izvairītos no Ambrosia sēklu izplatības vidē. Tādēļ ir lietderīgi šo zemsvītras piezīmi atkārtoti iekļaut minētajā pielikumā.
(6)
Tādēļ attiecīgi būtu jāgroza Direktīva 2002/32/EK.
(7)
Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
IR PIEŅĒMUSI ŠO REGULU.
1. pants
Direktīvas 2002/32/EK I pielikumu groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2015. gada 6. februārī

Labels: 0
1
20
6